'Sebagai seorang Islam, saya maafkan dia'
Dungun: "Sebagai seorang Islam, saya maafkan dia." Demikian kata Jamaludin Hussin, 53, bapa kepada salah seorang penuntut Universiti Teknologi Mara (UiTM) Kampus Dungun yang maut dalam kemalangan di hadapan universiti itu di Kampung Sura Hujung, di sini, Rabu lalu.Jamaludin berkata demikian susulan permohonan maaf daripada Azhar Ahmad, 53, iaitu suami kepada pemandu kenderaan utiliti sukan (SUV) yang terbabit kemalangan hingga mengorbankan tiga penuntut universiti itu manakala seorang lagi cedera.Dia berkata, buat masa ini, dia dan keluarga masih bersedih dengan kehilangan anak bongsu, Allahyarham Khairil Anwar, 20, dan belum bersedia bertemu dengan suami wanita terbabit."Saya reda dan terima dengan dengan apa yang berlaku, saya maafkan dia, kalau tak maaf, dendam tidak akan habis sampai bila-bila."Bagaimanapun saya tetap akan mengambil tindakan undang-undang untuk keadilan arwah anak saya," katanya ketika dihubungi hari ini.Menurutnya, kehilangan Khairil Anwar mendatangkan kesan yang mendalam kepadanya kerana semua anak lelakinya pergi meninggalkan dia."Saya kehilangan anak sulung, Muhammad Khairul Izzudin tujuh tahun lalu dan kali ini anak bongsu pula. Kehilangan mereka sangat menyedihkan."Ibu mereka, Norma Mohamed Nor, 52,  sangat terasa dengan kehilangan ini. Isteri sangat rapat dengan anak dan sepanjang masa memegang baju arwah untuk melepaskan rindu, " katanya.Jamaluddin berkata, mereka yang pernah merasai kehilangan orang tersayang saja akan faham betapa sedihnya berdepan dengan situasi sebegini."Kehilangan anak bongsu sangat perit, saya rasa lagi berat ujian ini namun saya tetap kuat dan reda dengan ketentuan ini," katanya.Harian Metro semalam melaporkan Azhar yang mewakili isterinya memohon maaf kepada semua keluarga mangsa yang maut dalam kemalangan itu.Dia berharap agar ahli keluarga mangsa dapat memaafkan dan mahu bertemu dengan mereka sekiranya bersedia.Dalam kemalangan jam 7.20 malam, Rabu lalu, Honda CRV dipandu seorang wanita merempuh dua motosikal yang ditunggang empat penuntut dari arah belakang.Kemalangan mengorbankan Khairil Anwar, Ku Adib Aizad Ku Azmi, 20, dan Muhammad Akmal Md Tukirin, 25, manakala Mohd Ammar Danish Mohammad Ridhuan, 20, parah dan dirawat di Hospital Dungun.